google/wiki40b huggingface dataset:
Medupi kullkraftverk

Medupi kullkraftverk er verdens nest største kullkraftverk under bygging i provinsen Limpopo i den nordligste delen av Sør-Afrika. Det får en installert produksjonskapasitet på 4800 MW når det står ferdig omkring 2015. Investeringsprogrammet startet i 2005, og operatør blir Eskom. Prosjektet har fått tilsagn om 15 milliarder kroner i internasjonale lån, men i mars 2010 ble det klart at det fortsatt er uviss om Verdensbanken godkjenner finansieringsbehovet, av klimapolitiske og andre hensyn.
Medupi vil bruke 17 mill. tonn kull årlig. Anlegget vil få årlige utslipp på mer enn 26 millioner tonn CO₂ når det settes i drift. Til sammenlikning er det bare ett europeisk kullkraftverk som slipper ut større mengde klimagasser enn dette, nemlig Belchatow kraftverk i Polen.
Folkets nye parti

Folkets nye parti (japansk: Kokumin Shintō) er et japansk politisk parti ble grunnlagt i august 2005. Partiet regnes som et sentrums-høyreparti og ledes av Tamisuke Watanuki. Etter valget i Japan i august 2009, der partiet vant 3 av underhusets 480 mandater, gikk partiet i koalisjonsregjering med det langt større Det demokratiske parti.
Stokmarknes

Stedet

Fylkesvei 82 går forbi Stokmarknes mellom Melbu og Sortland. Den lille øya Børøya med boligområder og industri er knyttet til Stokmarknes med Børøybrua. Der har Nordlaks hovedkontor og oppdrettsanlegg. Vesterålen Hotel & Kongressenter holder også til her. Fra Børøya går fylkesveien videre over Hadselbrua til Langøya og mot Sortland. 
Kommunens viktigste industriområde ligger på Børøya som henger sammen med Stokmarknes sentrum. Her arbeider om lag 500 mennesker fra 25 nasjoner. Hovednæringsvei er fiskeoppdrett og foredling av fisk. Det er også betydelig fiskeri-industri (Aker Seafoods) på Melbu, som ligger ca. 15 kilometer sør for Stokmarknes.
Folketallet har økt siden 2005. I Hadsel kommune har folketallet tidvis blitt redusert, men Stokmarknes inkl. Sandnes (som har samme postnummer 8450) har økt markert ifølge tall fra Statistisk sentralbyrå våren 2007. Folketallet har ifølge SSB økt også i 2008. Denne økningen er tildels markert forskjellig fra liknende kystkommuner.
Hadsel kommune ledes politisk av ordfører Kjell Børge Freiberg (Frp) han sitter sammen med en flertallskonstellasjon med Høyre, Venstre og Hadsel Fellesliste etter kommunevalget i 2007.
På Stokmarknes utgis Vesteraalens Avis, den eldste avisa i Vesterålen og Nordland.
Hadsel er en av kommunene i regionen som har høyest andel innvandrere og i tillegg positiv befolkningsutvikling (Siste data 3 kvartal 2008). Sysselsettingsraten blant innvandrerbefolkningen var ifølge SSB 4. kvartal 2007 74 %. Dette er 4% høyere enn den øvrige befolkningen. 
Stokmarknes lufthavn, Skagen ligger på Langøya, ca. 5 km nord for Stokmarknes. Dette er en av Norges mest brukte regionale lufthavner med om lag 100 000 passasjerer årlig.
Gullbuddhaen

Handlingsreferat

Den handler om Juan Cabrillo og hans spesialtrenede ekspertmannskaper på det høyteknologiske skipet Oregon. Oregons oppdrag er å fjerne de kinesiske styrkene fra Tibet og få landets åndelige leder Dalai Lama tilbake. For å klare det må de stjele en 180 cm høy antikk gullstatue fra en milliardær i Macao og transportere den til Tibet uoppdaget. Samtidig må de spille på lag med den russiske presidenten. Alt på én uke.
Formel 1-sesongen 1996

Sluttresultater 1996

Poeng ble gitt til de første seks plassene i hvert løp med henholdsvis 10, 6, 4, 3, 2 og 1 poeng.
Manduca hannibal

Utseende

En stor (vingespenn 99 – 114 mm), slank, gråbrun svermer. Brystet er mørkebrunt med hvite sider, bakkroppen har store, gule sideflekker. Forvingen er gråbrun med lite markerte tegninger. Det er vanligvis en ujevn, svart strek med vingespissen og en ved vingens bakhjørne. Bakvingen er mørkebrun med et gråhvitt tverrbånd og en uregelmessig, lys flekk ved roten. Larven er gulgrønn på oversiden, blålig grønn på undersiden, med en bred, rød stripe langs ryggen. Huden er ganske glatt. På sidene har den ganske brede, hvite og svarte skråstriper.

Levevis

Larven lever på Aegiphila martinicennis (familien Verbenaceae). De voksne svermerne besøker gjerne blomster.

Utbredelse

M. hannibal finnes fra Bolivia og Brasil i sør til Mexico i nord.
Lørdagsrådet

Lørdagsrådet er et norsk talkshow som har gått på NRK Radio siden 2010. Programmet ledes av Live Nelvik. Det har tidligere blitt ledet av Siri Kristiansen (2010-2017) og Kristine Riis (2017-2018). Programmet er lagt opp slik at programlederen bedriver rådslagning av hverdagslig tema sammen med et panel av kjente folk som skifter fra sending til sending. Programmet går lørdager, på P3, mellom kl 9 og 12. 
Første sending gikk av stabelen 6. september 2010. 
Martin Beyer-Olsen, Jonas Jeremiassen Tomter og Benedicte Wessel-Holst har vært vikarprogramledere.
31. oktober 2013 ble Rådet overført til TV på NRK3. Det gikk to sesonger.
Utsparing

Utsparing er i byggeteknikk en forberedt åpning i rom- eller etasjeskille som gir plass for kanal- eller rørgjennomføringer. Utsparinger vil også finnes i andre konstruksjoner som for eksempel skip og motorkjøretøy.
Denne artikkelen er dessverre kort eller mangelfull. Hvis du vet mer om emnet, kan du hjelpe Wikipedia ved å utvide den eller foreslå endringer.
Lær

Lær er tykk dyrehud som er foredlet ved et garveri. Lærhudene garves og tilberedes for at de skal holde seg myke, sterke og ikke tørke eller råtne. Fagbetegnelsen lær brukes i Norge om alle garvede huder og skinn. Huder av store dyr, for eksempel kuer, hester, elger, esler og bøfler, kalles lær, mens huder av mindre dyr, for eksempel fra lam, geitekillinger, reinsdyr, rådyr og annet småvilt, kalles skinn. Lær og skinn med pelshår kalles gjerne pelsverk. 
Lær brukes som materiale til sko, klær, møbler, vesker og andre lærvarer. Krypdyrskinn er i dag oftest erstattet av imitasjoner.
På engelsk brukes gjerne betegnelsen leather om produkter laget av garvede huder og skinn i form av både skinn og lær; på norsk skiller en derimot mellom skinnjakker, skinnbukser, skinnsko og liknende som er laget av et tynnere, mykere materiale som kan klippes og sys i med tekstilverktøy, mens lærbelter, lærsåler og så videre er av tykkere, stivere materialer som må bearbeides med grovere salmaker- og skomakerutstyr.

Potensielle innholdsstoffer i lær

Lær kan inneholde krom som ofte brukes ved behandling (garving) av skinn. Allergi for krom kan oppstå ved hudkontakt med lær. Perfluorerte forbindelser som PFOA, blir også brukt ved behandling av lær. Lærimitasjoner garves ikke, men syntetisk lær laget av PVC, kan inneholde plastmyknerere som ftalater som blant annet mistenkes å være hormonhermende, skade evnen til å få barn og føre til skader på fosteret. 
Det kan også forekomme rester av ulike typer insekt- og råtehindrende midler i lærvarer. Et eksempel er dimetylfumarat (DMF) som nylig ble forbudt i Norge. DMF kan blant annet gi kraftige allergiske reaksjoner.
Ballangen

Navnet

Navnet Ballangen er todelt, bal og angen. Opprinnelsen kan kanskje tilskrives Bal, navnet til en ond fogd, fra 1600-tallet. Ang betyr fjord. Med andre ord kan navnet Ballangen bety Bals fjord. Eventuelt kan man det hende at «bal» kommer av det samiske navnet Bálat, som betegner et mineralrikt sted.

Næringsliv

Ballangen er bergverkskommunen i Ofoten. I området rundt Ballangen finner vi de første forsøkene på gruvedrift i Nord-Norge, helt tilbake til 1600-tallet. Siden den gang har det vært flere forsøk på gruvedrift med varierende suksess. I perioden 1909 til 1964 var Bjørkåsen Gruber aktive med utvinning av svovelkis. I 1988 startet Nikkel & Olivin A/S brudd på noritt for utvinning av nikkel, kobber, olivin og pukk.
Ballangen er også den største landbrukskommunen i Ofoten. Kommunen har svært høy andel uføretrygdede, hele 39% av befolkningen i 2017.

Kulturminner

Sommeren 2017 ble det gjort et sensasjonelt funn av helleristninger i Valle i Efjord i Ballangen kommune. Motivet er en båt og den er mer enn 4 m lang; figurene er slipt inn i fjellet. Datering av strandlinjene på stedet gjør det mulig å datere helleristningene til å være mellom 9 og 11 tusen år gamle, og dette gjør at båtfiguren er en av de eldste funnet i Norge. Ristningene er vanskelige å se og er kun synlige i spesiell belysning. Båtfiguren har form som en arktisk skinnbåt; den likner en umiak fra Grønland. 
I 1932 ble det første funnet av helleristninger gjort i kommunen. Motivene er dyr; en nise, sel og bjørn.

Tusenårssted

Ballangen kommunes tusenårssted er Husvannet, som ligger i «sentrum» av Ballangen. Husvannet med sin fontene ble ansett som en kommende perle av gruppen som ble nedsatt for å finne frem til hva som skulle være kommunens tusenårssted. I arealplaner for kommunen er området satt av som «parkanlegg» med gangstier etc. fra de framtidige byggefelter i området.

Vennskapskommune

Ballangen kommune er vennskapskommune med Tosno i Leningrad oblast.
Bishnupriya manipuri

Bishnupriya manipuri (বিষ্ণুপ্রিয়া মণিপুরী) er et indoarisk språk som tales i de indiske delstatene Assam, Tripura og flere, såvel som i regionen Sylhet i Bangladesh og i Burma. Språket blir skrevet med bengalsk skrift.
ISO 639-3 = bpy
Tata Mumbai maraton 2019

Tata Mumbai maraton 2019 ble arrangert 20. januar 2019, i Mumbai i India. Løpet var en del av IAAF gold label road races.
Ung-Norig

Ung-Norig var et litterært tidsskrift på nynorsk. Det ble startet av Anton Aure i 1918. Han redigerte det til han døde i 1924. Henrik Rytter fortsatte med bladet som kom med nr. 1 1926 før det stoppet. Det kom og to årganger i 1935–36, da under navnet Ung Noreg. Redaktører var da Conrad Clausen og Olaf Hanssen.
Mest å si fikk det biografiske og bibliografiske stoffet. Dette var Aure særlig opptatt av. Det var «små og større artikler om nynorske kulturarbeidere og lange lister av orienterende opplysninger om hvorledes nynorsken vant fram på forskjellige felt.». I valg av litteratur prøvde tidsskriftet å være oppdragende for ungdommen.
Tallforståelse

Tallforståelse (eller tallkyndighet, tallkunne) er evnen til å tenke med tall, og til å kunne bruke enkle tallbegreper.  Grunnleggende tallferdigheter består i å fatte fundamental matematikk så som de fire regnearter addisjon, subtraksjon, multiplikasjon og divisjon.  For eksempel, hvis en forstår enkle ligninger som 2 + 2 = 4, så besitter en i det minste den mest grunnleggende tallforståelsen.  Vesentlige deler ved tallforståelse er også tallfølelse, beregninger,  måling, geometri, sannsynlighet og statistikk. En  numerisk trent person kan forholde seg til og løse matematiske problemer som oppstår i livet.   Til sammenligning kan manglende tallkyndighet og regneferdigheter skape problemer i livet. Tallforståelse har innvirkning på yrkesvalg og karriereutvikling, skriftkunne og risikoforståelse.  Lite utviklet tallforståelse  forstyrrer oppfattelsen av fare og risiko og har på den måten innflytelse på beslutninger som vedrører helse og kan ha negativ innflytelse på økonomiske valg.  "Bedre utviklet tallkyndighet har blitt assosiert med redusert mottagelighet for framing effects, mindre innflytelse av ikkenumerisk informasjon så som sinnstilstand,  og bedre følelse for forskjellige nivåer av numerisk risiko".
Emile Erasmus

Idrettskarriere

Erasmus deltok i Juniorafrikamesterskapet i friidrett 2011, der han fikk bronse på 100 meter med tiden 10,70.
I 2014 fikk han bronse på 100 meter under det sørafrikanske mesterskapet i friidrett.
Han fikk bronse på 100 meter og sølv på 4 x 100 meter stafett under Sørafrikansk mesterskap i friidrett 2015, og i Sørafrikansk mesterskap i friidrett 2016 fikk han sølv på 100 meter, bak Henricho Bruintjies. Han deltok på Sør-Afrikas stafettlag som vant 4 x 100 meter stafett under Afrikamesterskapet i friidrett 2016. 
Erasmus deltok i BAUHAUS-galan Indoor 2017, der han kom på andreplass på 60 meter, bak britiske Richard Kilty. I Sørafrikansk mesterskap i friidrett 2017 kom han på femteplass på 100 meter, med tiden 10,29.
Frekke forretninger

Handling

Joel Goodson (Tom Cruise) er en pliktoppfyllende 17-åring som går på High school og har velstående foreldre med et stort, velmøblert hus med mange verdigjenstander og en sølvgrå Porsche stående i garasjen. Han har to mål for fremtiden: Å komme inn på Princeton University og få ligge med en jente – og den sjansen byr seg når foreldrene reiser på ferie til Europa. Med foreldrene borte inviterer han sine kompiser hjem, og sammen forlyster de seg med foreldrenes luksusgjenstander, noe som blant annet innebærer en halsbrekkende tur med deres Porsche. Bilen havner i sjøen og Joel havner i klørne på prostituerte Lana (Rebecca De Mornay). Gode råd er dyre nå som Joel trenger penger til verkstedregningen, og han lar seg overtale av Lana til å bli med på et forretningseventyr som ikke bare er frekt, men også ulovlig. Og når Joel pådrar seg vreden til Lanas hallik (Joe Pantoliano) innser han at det også kan bli farlig.

Om filmen

Filmen ble meget godt mottatt av de amerikanske anmelderne og har oppnådd så mye som 96 % på Rotten Tomatoes og 75 % på Metacritic. Den fikk imidlertid blandet mottakelse av de norske anmelderne. Blant annet så gav Dagsavisen den terningkast fire, VG og Dagbladet tre og Aftenposten to.
Filmen inneholder mye popmusikk fra 1980-tallet fra artister som blant annet Muddy Waters, Bruce Springsteen, Prince, Jeff Beck, Journey, Phil Collins og The Police.
Finnmarksvidda

Finnmarksvidda (nordsamisk: Finnmárkkoduottar) er ei fjellvidde i Finnmark. Den ligger på ca. 300 – 500 høydemeter. 36 % av Finnmark fylke regnes som Finnmarksvidda. Temperaturen i området kan falle til godt under -40 °C (den offisielle rekorden lyder på -51,4 ºC).
Finnmarksvidda består av lave åser, bjørkeskog, myrer og vann. Berggrunnen består av prekambriske bergarter. Det flate landskapet gir grunne innsjøer og lav helning på elvene. Elvene brer seg ut i mange forgreininger.
Sitronsyresyklus

Sitronsyresyklusen (også kjent som Krebs’ syklus og trikarboksylsyresyklus) er en serie kjemiske reaksjoner som er svært viktige i alle levende celler som nyttegjør seg av oksygen som en del av celleåndingen. I denne syklusen blir det dannet energibærere i form av NADH, FADH₂ og ATP. Hos aerobe organismer er sitronsyresyklusen en del av den metabolske prosessen som bryter ned karbohydrater, fett og proteiner til karbondioksid (CO₂) og vann (H₂O) for å generere energi. Den er den andre av tre metabolske prosesser som er involvert i katabolismen av næringsstoffer og produksjonen av ATP.
Sitronsyresyklusen sørger også for forløpere til mange sammensetninger, som visse aminosyrer, og noen av dens reaksjoner er derfor viktige også i celler som utfører anaerob forbrenning.

Historie

Sitronsyresyklusen er også kjent som Krebs’ syklus etter Sir Hans Adolf Krebs (1900–1981), som la frem hovedelementene i denne prosessen i 1937. Han mottok Nobelprisen i fysiologi eller medisin for denne oppdagelsen i 1953.

Store metabolske prosesser som henger sammen med sitronsyresyklusen

Sitronsyresyklusen er det andre steget i nedbrytingen av karbohydrater. Glykolysen bryter glukose (med seks karbonatomer)ned til pyrodruesyre (med tre karbonatomer). I eukaryote celler flyttes pyrodruesyren inn i mitokondriene, der den omdannes til acetyl-CoA og går inn i sitronsyresyklusen.
Proteinkatabolismen, (fordøyelsen av eggehviten), foregår ved at enzymet protease bryter proteinet ned til aminosyrer. Aminosyrene bringes inn i cellene og kan være en energikilde ved at de inngår i sitronsyresyklusen.
I fettkatabolismen brytes triglyseridene ned til fettsyrer og glyserol. Glyserolet kan omdannes til glukose i leveren, denne prosessen kalles glukoneogenese. I mange vev, spesielt i hjertet, brytes fettsyrer ned gjennom en prosess som kalles beta-oksidering. Resultatet er acetyl-CoA som kan brukes i sitronsyresyklusen.
Sitronsyresyklusen følges alltid oksidativ fosforylering. Denne prosessen nyttegjør seg energien fra NADH og FADH₂, slik at NAD⁺ og FAD gjendannes og syklusen kan fortsette. Sitronsyresyklusen bruker ikke oksygen, men det gjør den oksidative fosforyleringen.
Den totale engergimengden fra den komplette katabolismen av et glukosemolekyl i glykolysen, sitronsyresyklusen og den oksidative fosforyleringen tilsvarer 36-38 ATP-molekyler (det oppgis noe ulike tall avhengig av hvilke bøker man leser). Sitronsyresyklusen kalles en amfibolistisk prosess fordi den deltar både i katabolismen og anabolismen.
Tøddebakkane

Tøddebakkane er det mest folketette området av Fyresdal kommune i Telemark. Området ligger i hjertet av administrasjonssenteret Moland i Fyresdal, i fjellsiden opp mot Sitje, med utsikt over Folkestadbyen og «Prærien» .
Marc Connelly

Bakgrunn

Marc Connelly var sønn av et skuespillerpar og begynte å skrive teaterstykker allerede i femårsalderen.

Tidlig virke

Han ble senere journalist for Pittsburgh Sun-Telegraph innen han flyttet til New York City. Etter kort tid hadde han blitt kjent med noen av byens mest kjente kunstnere, blant andre Dorothy Parker, Robert E. Sherwood, Heywood Broun, Robert Benchley, Alice Duer Miller, Harpo Marx, Jascha Heifetz, Jane Grant, Ruth Hale, George S. Kaufman, Harold Ross, Neysa McMein, Alexander Woollcott, Franklin Pierce Adams, Edna Ferber, Irving Berlin og Bernard Baruch.
I 1919 ble han med på å grunnlegge selskapet Algonquin Round Table.

Karriere

Connelly hadde bidratt til flere Broadwaymusikaler innen han i 1921 begynte å samarbeide med George S. Kaufman. Under deres fireårige samarbeide skrev de fem komedier og bidro til revyen The 40ers, 1922, samt medvirket til teksten til den musikalske komedien Helen of Troy.
Connelly fikk i 1930 Pulitzerprisen i Drama for The Green Pastures (1930), som var en komedie og slags gjenfortelling fra Det Gamle Testamente, og ble en milepæl i amerikansk drama, da det ble oppsatt med et en helt svart ensemble på Broadway.  I Norge ble den oppført den på Nasjonalteateret i Oslo som Guds grønne enger i  1932; i Sverige på Dramaten i Stockholm som Guds gröna ängar samme år.
I 1968 publiserte han sine memoarer, Voices Offstage. 
Gjennom årene dykket han også opp som skuespiller i 21 filmer, blant andre Spirit of St. Louis (1957) med James Stewart.
En film om medlemmer i Round Table, The Ten-Yeat Lunch (1987), vant en Oscar som beste dokumentarfilm.
Koigi wa Wamwere

Oppvekst

Da Wamwere ble født var Kenya fortsatt en britisk koloni. Han har dermed selv opplevd frigjøringen fra Storbritannia. Etter endt skolegang jobbet han som lærer, og senere bankfunksjonær. Han hadde fattige foreldre som ikke eide egen jord.

Politisk karriere

Wamwere studerte ved Cornell University i USA på begynnelsen av 70-tallet, og der ble han interessert i politikk, bl.a. ved å lese bøker og høre taler av andre frigjøringsforkjempere som Martin Luther King jr., Malcolm X og John Kennedy. 
Allerede da han kom tilbake til Kenya i 1972 for å kjempe for ønkonomiske reformer der, kritiserte han offentlig Kenyas dårlige historikk på menneskerettigheter, og kjempet for de mange eiendomsløse kenyanerne. På midten av 70-tallet var han satt i arrest av Kenyatta. I desember 1978, etter Kenyattas død, satte den nye presidenten Moi Wamwere fri, sammen med Ngugi wa Thiong'o og Martin Shikuku. Han ble valgt inn i parlamentet i 1979 ved å vinne Nakuru North valgkrets der han representerte KANU, det eneste lovlige partiet den gang. Han gikk da sammen med andre radikale og sosialistiske politikere som nedsettende ble kalt "Seven Sisters Bearded" av Charles Njonjo. Andre medlemmer var Abuya Abuya, James Orengo, Chelagat Mutai, Chibule wa Tsuma, Mwashengu wa Mwachofi og Lawrence Sifuna. Han satt etter dette i parlamentet i tre år. 
Wamwere var en av flere opposisjonelle som ble satt i arrest av president Moi etter det kenyanske kuppforsøket i 1982, selv om han ikke var involvert i selve kuppet. Han bodde i eksil i Norge gjennom det meste av 1980-tallet, før han flyttet tilbake til Kenya for å fortsette sin kamp.  
Gjennom 1990-årene har unnsluppet dødsdom to ganger, etter å ha blitt anklaget for forræderi, og senere med ran og vold. Han ble hentet fra Uganda av kenyanske sikkerhetsstyrker i 1990, anklaget for forsøk på å kaste Arap Mois ettpartistyre, noe som var høyforræderi. Anklagene ble droppet i 1993, men da ble han på nytt arrestert, anklaget for forsøk på å rane en politistasjon for å få tak i våpen, for å gjennomføre et statskupp mot Arap Moi. Dødsdommen ble, etter internasjonal fordømmelse og protester av aktivister ledet av Koigis egen mor, omgjort til fire års fengsel og stokkeslag på ryggen. 
Han har skrevet bl.a. A Woman Reborn, Justice on Trial og I Refuse to Die. I valget i 1997 stilte han som presidentkandidat og i parlamentsvalget for partiet KENDA, men fikk bare 0,16% av stemmene i presidentvalget, og vant heller ikke et sete i parlamentet. 
I parlamentsvalget i 2002 var han en del av den seirende NARC-koalisjonen, fikk plass i parlamentet. Han var assisterende Informasjonsminister under Mwai Kibakis regjering. Han mistet plassen ved valget i 2007, og representerer nå et mindre kjent parti; Chama Cha Mwanachi. Han skriver fortsatt, hovedsakelig artikler i kenyanske media.
Dulcedo polita

Utseende

En liten sommerfugl med gjennomsiktige, avrundede vinger.
Hos denne arten har vingene et blåfiolett skjær.

Levevis

Larvenes næringsplanteer ukjent. Som andre Haeterini holder arten seg mest nær skogbunnen i tett regnskog.

Utbredelse

Arten lever i regnskosgområdene i Sør-Amerika.
Universitetet i Damaskus

Universitetet i Damaskus (arabisk: جامعة دمشق, Jāmi‘atu Dimashq) er det største og eldste universitetet i Syria. Det ligger i hovedstaden Damaskus og har avdelinger i andre syriske byer. Det ble grunnlagt i 1923 ved sammenslåingen av Medisinhøyskolen (grunnlagt i 1903) og Juridisk institutt (grunnlagt i 1913), og er det eldste universitetet i dagens Syria. Inntil 1958 ble det kalt Universitetet i Syria, men navnet ble endret etter at Universitetet i Aleppo ble grunnlagt. I dag er det seks andre offentlige universiteter og mer enn 10 private i Syria.
Natasha Henstridge

Tidlige liv

Henstridge ble født i Springdale i Newfoundland og Labrador den 15. august 1974 som datter til Helen Henstridge, hjemmeværende, og Brian Henstridge, en byggmester og forretningseier. Hun vokste opp i Fort McMurray i Alberta sammen med sin yngre bror Shane.
Buskingsevne

Buskingsevne betegner planter i gressfamiliens evne til å danne strå. Dersom en jordbruksplante har god buskingsevne, trengs det forholdsvis mindre såkorn til samme dyrkingsareal enn ved bruk av en plantesort med dårligere buskingsevne. Svedjerug er et eksempel på en kornsort som har meget god buskingsevne, det vil si at den har evnen til å danne mange strå fra én plante.
Forente Artister

Forente Artister var en samling norske artister som i 1985 gikk sammen om å spille inn sangen «Sammen for livet» til inntekt for de sultrammede i Afrika. Opprinnelig ble det bestemt at «Syng for Afrika» (skrevet av Ketil Stokkan) skulle være hovedlåten, men den ble senere byttet ut (uten noe grunn). Låten skulle så være med på albumet som ble gitt ut, men ble også forkastet der. Sangteksten ble skrevet av Halvdan Sivertsen og melodien av Åge Aleksandersen, og blant initiativtaker til prosjektet var Helge Gaarder. Det internasjonale Band Aid inspirerte til initiativet, og Forente Artister var således ledd i en større humanitæraksjon til fordel for de sulterammede i Afrika på denne tiden. Prosjektet resulterte i et album som i tillegg til «Sammen for livet» inneholdt en rekke nyinnspilte sanger fra enkelte av deltakerne. Sangen og prosjektet fikk spesialprisen juryens hederspris under Spellemannprisen 1985. 
I januar 2005, etter jordskjelvet og tsunamien i Indiahavet 2004, gikk en samling norske artister på ny sammen om å spille inn sangen «Venn» som ble skrevet av Espen Lind og Lene Marlin. Iniativtaker var Spellemannprisen som samlet over 70 norske artister til dugnad for flomofrene i Sørøst-Asia. Sangen ble gitt ut på dobbeltalbumet Venn, og en rekke artister donerte sine sanger til dette albumprosjektet. Låten «Venn» ble produsert av Bjørn Nessjø og Stargate. Pengene etter salget av dette albumet var øremerket Røde Kors' arbeid i den hardt rammede Aceh-provinsen i Indonesia.